Impak van beurtkrag op ekonomie ‘katastrofies’Foto bloot ter illustrasie. (Argieffoto: pixabay) Die land se ekonomie loop ŉ toenemende risiko om nie volkome te herstel of verder te groei nie, weens voortdurende beurtkrag wat sakeondernemings landwyd kniehalter. Prof. Raymond Parsons, ekonoom by die Noordwes-Universiteit se Besigheidskool, sê hoewel beurtkrag vir kort tydperke ingestel word, moet die uitwerking daarvan op die ekonomie nie onderskat word nie. “Die gebrek aan energiesekerheid en voorspelbaarheid in Suid-Afrika veroorsaak wydverspreide ontwrigting vir sakeondernemings, veral kleiner sakeondernemings en hul lewensbestaan,” sê hy. “Hiermee saam styg ondernemings se bedryfskoste al hoe meer wanneer die beurtkragfase vererger. Dit belemmer nie net die groeivooruitsigte vir die ekonomie nie, maar ook toekomstige werkskepping.” Volgens Parsons veroorsaak beurtkrag ook grootskaalse onsekerheid oor die groeivoorspellings wat deel vorm van die komende mediumtermyn-begrotingsbeleidsverklaring. “Enoch Godongwana, minister van finansies, moet sekerheid kan hê dat sy vooruitskattings van die land se toekomstige ekonomiese groei nie verder deur die onsekere en uitgebreide beurtkrag verswak sal word nie.” Talle gebiede in onder meer Pretoria en Johannesburg het reeds Maandag gebuk gegaan onder onbeplande kragonderbrekings, benewens die nuwe fase 4-beurtkrag wat onlangs ingestel is. Luidens berigte is verskeie gebiede reeds langer as 24 uur sonder krag. Die Black Business Council (BBC) het intussen geëis dat die uitvoerende hoof van Eskom, André de Ruyter, en die Eskom-direksie liefs moet bedank weens hul “onvermoë om die langdurige elektrisiteitsonderbrekings op te los”. Parsons meen egter dat daar nie ŉ enkele of eenvoudige oplossing soos dié vir beurtkrag is nie. “Die betrokke leiers in Eskom en die departement van openbare ondernemings moet nou die nodige dringendheid toepas om ten minste kreatiewe korttermynmaatreëls te identifiseer wat kan help om die onmiddellike situasie beter te bestuur en te stabiliseer,” sê hy. Hoewel pres. Cyril Ramaphosa Dinsdag gesê het hy beplan geen afdankings by die kragvoorsiener nie, het hy sy kommer oor die feit dat die land op ŉ enkele kragvoorsiener staatmaak, uitgespreek. “Die rigting waarin ons nou moet beweeg, is om Eskom te herstruktureer en ŉ aparte entiteit te hê vir opwekking sodat daar krag by ander entiteite aangekoop kan word. Die staat moet egter steeds die transmissie besit, maar dit is belangrik dat daar ŉ mate van mededinging is,” het Ramaphosa gesê.